Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 276/03)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti

VAKIOMUUTOKSEN HYVÄKSYNNÄN TIEDOKSI ANTAMINEN

”Vorarlberg”

Viitenumero: PDO-AT-A0231-AM01

Tiedonannon päivämäärä: 21.2.2020

HYVÄKSYTYN MUUTOKSEN KUVAUS JA PERUSTELUT

Kuvaus ja perustelut

Hehtaarikohtaista enimmäismäärää on muutettava, koska viinitarhaluetteloa on alettu pitää yhdennetyn hallinto- ja valvontajärjestelmän vaatimusten mukaisesti.

YHTENÄINEN ASIAKIRJA

1. Tuotteen nimi

Vorarlberg

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

5. Laatukuohuviini

4. Viini(e)n kuvaus

Alkuperänimitystä ”Vorarlberg” voidaan käyttää viinistä. Sitä voitaisiin käyttää myös laatukuohuviinistä, mutta käytännössä niin ei tehdä. Vorarlberg-viiniä valmistetaan ensisijaisesti ”laatuviininä”. Analyyttiset ominaisuudet esitetään tuote-eritelmässä.

Vorarlberg-viiniä valmistetaan myös esimerkiksi merkinnöillä ”Kabinett”, ”Spätlese” ja ”Eiswein” varustettuina viineinä. Niihin liittyvät analyyttiset ominaisuudet esitetään tuote-eritelmässä. Näille viineille ei voida määrittää yhtenäisiä aistinvaraisia ominaispiirteitä, koska niitä viljellään pienimuotoisesti monilla erilaisilla viljelyaloilla.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/l)

5. Viininvalmistusmenetelmät

a. Olennaiset viininvalmistusmenetelmät

Asianomaiset viininvalmistusmenetelmien rajoitukset

Alkuperänimityksen ”Vorarlberg” viineille sallitaan kaikki valmistusmenetelmät, joista säädetään suojatulla alkuperämerkinnällä varustetun viinin osalta asetuksessa (EU) N:o 2019/934 ja asetuksessa (EU) N:o 2019/935, lukuun ottamatta käsittelyä kaliumsorbaatilla ja dimetyylidikarbonaatilla. Viinien happamuutta voidaan vähentää asetusten (EU) N:o 2019/934 ja (EU) N:o 2019/935 mukaisesti. Itävallan maatalous-, alue- ja matkailuministeri päättää mahdollisesta happamuuden lisäämisestä kasvukaudella vallitsevien sääolojen perusteella. Viinien happamuuden lisäämistä koskevat edellytykset määritellään asetuksissa (EU) N:o 2019/934 ja (EU) N:o 2019/935.

Erityiset viininvalmistusmenetelmät (mukaan lukien väkevöiminen) määräytyvät tapauskohtaisesti valitun perinteisen tuotantotavan mukaan, ja ne esitetään tuote-eritelmässä.

b. Enimmäistuotokset

10 000 kg rypäleitä hehtaaria kohti

6. Rajattu maantieteellinen alue

Alkuperänimityksen ”Vorarlberg” maantieteellinen alue kattaa koko Vorarlbergin osavaltion Itävallassa.

7. Pääasiallinen rypälelajike / pääasialliset rypälelajikkeet

Zweigelt – Rotburger

Grüner Veltliner – Weißgipfler

Zweigelt – Blauer Zweigelt

8. Yhteyden/yhteyksien kuvaus

Vorarlbergin viininviljelyalue ulottuu Bregenzistä Röthisin kautta Feldkirchiin ja Arlberg-vuorijonon alarinteille, Bludeschiin, saakka. Viiniä tuotetaan ilmastollisesti suotuisilla alueilla vain muutamilla harvoilla tiloilla. Ilmasto- ja maaperäolosuhteita ei tästä syystä voida kuvailla yleisellä tasolla. Vorarlbergin viininviljelyalueen tuotantorakenteelle tunnusomaisia ovat näin ollen yksinomaan perheyrityksinä toimivat viinitilat, jotka jalostavat vain oman tuotannon rypäleitä ja myyvät niitä suoraan tilalta. Terveen ja hyvin kypsyneen rypälesadon takaamiseksi viljelyyn olisi käytettävä viiniköynnöslajikkeita ja perusrunkoja, jotka soveltuvat alueen geologisiin ja ilmasto-olosuhteisiin. Niiltä vaadittavia ominaisuuksia ovat talvenkestävyys, myöhäinen kukinta sekä hyvä sienitautien ja lahonkestävyys. Viineille ei voida määrittää yhtenäisiä aistinvaraisia ominaispiirteitä, koska niitä viljellään pienimuotoisesti monilla erilaisilla alueilla. Ankara ilmasto sekä suuret päivä- ja yölämpötilojen erot takaavat kuitenkin viinien ihanteellisen hapokkuuden.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Itävallan viinilain mukaisesti alkuperämerkinnällä ”Vorarlberg” varustettua viiniä voidaan Sekt-kuohuviiniä, laatukuohuviiniä ja Hauersekt-kuohuviiniä lukuun ottamatta saattaa markkinoille vain laatuviinin tarkastusnumerolla (staatliche Prüfnummer) varustettuna. Tarkastusnumeron myöntämiseksi tutkitaan näyte kaikista viineistä, jotka on määrä saattaa markkinoille alkuperämerkinnällä ”Vorarlberg” varustettuna (järjestelmällinen valvonta) (ks. tuote-eritelmä). Aistinvaraisessa tutkimuksessa viinit tutkii virallinen viininmaistajien arviointikomitea. Virallinen arviointikomitea koostuu kuudesta viininmaistajasta ja komitean puheenjohtajasta. Näytteet annetaan viininmaistajille nimettöminä. Tarkastuslomakkeelle on merkitty vain arviointiin tarvittavat tiedot, kuten perinteinen nimitys (laatuviini, Kabinett, Spätlese, Auslese jne.), lajike ja vuosikerta. Viininmaistajat arvioivat oman kokemuksensa ja käytettävissä olevien vertailuviinien perusteella, ovatko tutkittavat viinit lajikkeelle, vuosikerralle ja perinteiselle nimitykselle tunnusomaisia ja kaupan vaatimusten mukaisia (virheettömiä). Makua koskevaan kysymykseen vastataan joko kyllä tai ei. Kielteinen arvio on perusteltava kirjallisesti. Näyte täyttää vaatimukset aistinvaraisten ominaisuuksien osalta, kun maistajien enemmistö on antanut myönteisen arvion. Jos arviot jakautuvat tasan eli 3:3, näyte annetaan toisen maistajien komitean arvioitavaksi. Jos arviot jakautuvat jälleen tasan, arviointitulos katsotaan kielteiseksi.

Linkki eritelmään

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) EUVL L 9, 11.1.2019, s. 2.